text: Esbjerg fB får klø i Silkeborg
  21 november 2016 kl. 20.05
  Mandagens superligakamp mod Silkeborg blev tabt med 0-3 og dermed er holdet fortsat på sidstepladsen.
  Esbjerg fB havde mandag aften muligheden for at spille sig fri af bundplaceringen, men det lykkedes langt fra i udekampen mod Silkeborg.
  Allerede efter 31 minutter var Esbjerg bagud 0-2 og kampen endte med et klart nederlag på 0-3.
  Esbjerg havde flere chancer både i første og anden halvleg, men nærmere end en annulleret scoring for offside, kom holdet ikke i aftenens kamp.
  Esbjerg fB har dermed fortsat 11 point for 17 kampe. Næste kamp er på søndag, hvor FC Nordsjælland kommer på besøg på Blue Water Arena.
  